Fico, Robert, poslanec NR SR (2020-10-20):
Ďakujem pekne, pán podpredseda. Začnem netradične, chcem poprosiť kolegov z poslaneckého klubu SME RODINA, že ak budú mať ešte nejakú pohnútku osobne útočiť takýmto podlým spôsobom na členov nášho poslaneckého klubu, tak poďme, prosím, otvoriť diskusiu o predsedovi Národnej rady Slovenskej republiky. Ak chcete tento typ diskusie, môžte ho mať. My vám to neodporúčame. A myslíme to smrteľne vážne. Teraz, pokiaľ ide o samotnú tému, k zákonu sa idem vyjadriť preto, lebo bol som jeden z predkladateľov tohto návrhu zákona v Národnej rade. A keďže tento zákon je významným spôsobom menený v neprospech ľudí, mám právo k tomu povedať pár slov. Nebudem hovoriť čísla, dámy a páni, ale využijem situáciu, ktorá je v parlamente, na to, aby som presne definoval, s kým máme do činenia, aké charakteristické vlastnosti má súčasná vláda. Predovšetkým máme právo povedať, že toto je čisto pravicová vláda. A nehovorím to len preto, že vás chcem nejako onálepkovať, pretože to, či je strana pravicová, alebo ľavicová nehovorí názov strany, ktorý sa používa na hlavičkových papieroch, ale hovoria o tom konkrétne činy a skutky. Aby som to zosumarizoval, nepoznám deň v Národnej rade, a som tu už teda s výnimkou, ak som nesedel ako predseda vlády na úrade vlády, už takmer 29 rokov, mínus desať rokov predsedu vlády Slovenskej republiky, nepoznám schôdzu alebo Národnú radu, kde by sa takýmto brutálnym spôsobom zaútočilo na sociálny štát. Prečo máme právo o vás hovoriť, pán minister, že ste pravicová vláda? Po prvé. Dnes likvidujete minimálnu mzdu. Boli sme premianti v Európe a bolo veľmi správne, že to bolo 60 %, dnes je to 57 %. Ľudia dostanú podstatne menej peňazí. Po druhé. Trinásty dôchodok. Teraz platí zákon, platí zákon, že máte povinnosť vyplatiť 463 eur každému starobnému dôchodcovi ako 13. dôchodok. Idete vyplatiť buď almužnu 50 eur, do 300, ale tých 300 eur vyplatíte možno skupine okolo 15-16-tisíc ľudí. Viacej ľudí tieto peniaze nedostanú. Ďalej chcem povedať, že ste zamrazili príplatky za prácu, pokiaľ ide o noc, pokiaľ ide o prácu v sobotu a v nedeľu. Čo je neuveriteľné, dámy a páni, z 13. a 14. platu chcete odvádzať odvody! To je dnes návrh, ktorý je takisto predmetom rokovania Národnej rady. A keby len to, pýtal sa na to pred chvíľkou iný opozičný poslanec, chcem ho informovať, že nielenže odvody, aj zdaniť idú, pretože je podaný pozmeňujúci návrh k zákonu, ktorý sa týka dane z príjmu, čiže 13. a 14. plat bude aj zodvodnený, aj sa z neho bude platiť jednoducho daň. Rovnako ste zrušili obedy, lebo v tom návrhu, ktorý má v rukách pán poslanec Kamenický, zdvojnásobujete bonus, rušíte obedy. S nikým ste sa o tom nerozprávali, tie dopady pre rozpočet ZMOS-u budú brutálne, ale to už je pre vás typické, že v týchto otázkach nehovoríte s nikým. Už závidíte tým deckám aj jeden teplý obed. Zmrazujete minimálny dôchodok a robíte ďalšie kroky, ktoré už aj ťažko je možné narátať v tom zozname počinov, ktoré výrazne idú proti sociálnemu štátu. A potom si otvoríme program Národnej rady Slovenskej republiky a máme tu jeden zákon, ktorý hovorí o tom, že ideme odpustiť osobitný odvod bankám. Ten pomer je veľmi jednoduchý. Miliardu berete ľuďom, deťom berete obedy, dôchodcom beriete, zamestnancom beriete, všetkých beriete ešte aj z toho 13., 14. platu. Preboha! Ste súdni? 13. a 14. plat zodvodňujete, ešte k tomu dávate aj dane? Miliardu im beriete a za tri roky nasledujúce dávate 830 mil. eur bankám. Máme alebo nemáme právo vás označiť za pravicovú vládu? Máme, lebo bankám dávate 830 navyše a ľuďom beriete miliardu. Veľmi jednoduchá matematika pre mňa, mám právo povedať, že ste absolútne pravicoví. Ste vierolomní, neviem použiť možno iný výraz, ale vierolomnosť je asi najkrajšie slovenské slovo v tomto ponímaní. Nuž vyžaduje to veľkú odvahu a statočnosť, pán minister, s takým kľudným ksichtom tu sedieť a pozerať sa na ľudí, hovoriť áno, ja tu mám návrh zákona, ktorý likviduje 13. dôchodky, minimálnu mzdu. Veď ste za to všetko hlasovali, už sa mi to ani nechce opakovať, už to viacerí poslanci tisíckrát zopakovali, že vše... za toto všetko ste zahlasovali a dnes bez akýchkoľvek problémov toto ruší. Ale nielen to mrzí, pán minister, mrzí ma niečo iného. Bol som teraz nedávno vo viacerých reláciách aj s vašimi kolegami z vládnej koalície. Jeden za druhým sa predbiehal v tom, že aký rozpočet je nádherný na rok 2020 pre ľudí vrátane toho veľkého deficitu, ktorý ste si nastavili, aký krásny rozpočet pre ľudí ste si pripravili na rok 2021. Tak aký krásny rozpočet? Aký krásny, keď berete mestám a obciam, beriete ľuďom z 13., 14. platu, beriete minimálne dôchodky, beriete dnes minimálnu mzdu, nehovoriac ani o ďalších veciach, ktoré ste napáchali na sociálnom štáte. Je to veľmi, veľmi zlé a ja si myslím, že okrem pravicovosti vám patrí aj prívlastok vierolomnosť. No a to tretie je veľmi smutné, musím vás označiť aj za vládu, ktorá nie je demokratická. Nie je demokratická preto, pán poslanec, pretože ak budeme dôslední, návrh zákona o štátnom rozpočte, ktorý ste prerokovali vo vláde, smutné je to, dámy a páni, že mnohí ministri, spýtajte sa vašich ministrov, dámy a páni, predtým, ako vošli do miestnosti vlády v stredu, ani nepoznali záverečnú verziu návrhu štátneho rozpočtu, a napriek tomu išli o tomto rozpočte rokovať. Toto rokovanie je v rozpore so zákonom. Zákon o tripartite vám jasne ukladá povinnosť, že Hospodárska a sociálna rada vám musí dať nejaké stanovisko. Zapínal som počítač sprava a zľava, žiadne stanovisko som tam jednoducho nenašiel. V tom ste nedemokratickí. Nevediete absolútne žiadny dialóg s nikým, a preto ani nič nemáte. Nemáte ani opatrenia, ani plán obnovy, ešte aj ten štátny rozpočet ste pripravili tak, ako ste ho pripravili. Chcem ešte dokonca povedať, že ste nedemokratický aj v tom, pán minister, že vy odmietate kontrolnú činnosť Národnej rady a porušujete aj ďalšie zákony. Viete, keď si ja dnes predstavím, ako sa objednávali a súťažili testy, ktoré sú dnes predmetom širokej diskusie, nuž, keby sa to nám stalo, no, prepáčte, tak keby som ja mal dieťa, ktoré chodí do školy, a majiteľom tej školy je človek, ktorý je blízky k tomuto kšeftu, ak zrazu zistíme, že tam je ďalší človek, ktorý je blízky kšeftom SaS, no tak ja môžem otvorene povedať, že kradnete na tých najcitlivejších veciach. Vy idete jednoducho kradnúť tam, kde by ste mali byť najcitlivejší. Viete, v našom prípade sme neporušovali zákony. Boli etické zlyhania, mohli sa nájsť nejaké prepojenia, ale vy to už máte v paži. Vy si myslíte, že vy môžete všetko. Vy už môžete aj porušovať zákon. Načo ísť na Hospodársku a sociálnu radu. Čo nás je po nich. Múdrosráči, nie? Hádam nebudem počúvať nejakého odborára, chudáka. Nebudem počúvať nejakého zamestnávateľa, blbca. Načo by som ich počúval! Múdrosráči, odchod! A urobili ste štátny rozpočet bez akéhokoľvek dialógu. V prípade nákupu testov ste sa vôbec neondeli, keď to mám takto po slovensky povedať. Porušili ste zákon, súťaž vyhrala firma, ktorá mala preukázateľne nedoplatky v Sociálnej poisťovni. Sám priznal šéf Štátnych hmotných rezerv, že zavolal, oni išli zaplatiť, doniesli potvrdenia a podpísala sa zmluva. Veď si z nás nerobte srandu. Vy hrubo porušujete zákony v elementárnych veciach a môžem dnes povedať, že aj kradnete. A kradnete úplne otvorene pri porušovaní zákonov, čo si nikto nedovolil. Opakujem, priznávame niektoré zodpovednosti pri etických zlyhaniach, pri prepojeniach, ale prepáčte, toto, čo vy robíte, je absolútne nedemokratické. No a využijem poslednú minútu a pol, to, čo dnes predviedol predseda parlamentu je pre nás neakceptovateľné, pretože my sme dali v riadnom termíne návrh, aby Národná rada Slovenskej republiky podľa rokovacieho poriadku vykonala kontrolnú činnosť k vláde Slovenskej republiky, či a v akom stave sa nachádza plán obnovy. O pláne obnovy stále nič nevieme. Nič. Stokrát som sa spýtal naň, žiadny plán obnovy neexistuje. Chceli sme v súlade s rokovacím poriadkom, aby vláda predložila Národnej rade správu, aby nám povedala vláda, kde sa nachádza, aké sú východiská, poďme o tom spoločne hovoriť na rokovaní Národnej rady. Ale vy nechcete rozpravu. Vy nechcete dialóg, lebo sa dialógu, rozpravy, klasickej demokratickej metódy práce absolútne bojíte. Dámy a páni, z opozície čelíme, aby som to zosumarizoval, krajne pravicovej vláde. Čelíme krajne vierolomnej vláde, ktorá klame ľudí, a čelíme nedemokratickej vláde, ktorá porušuje zákony a kradne v priamom prenose pri porušovaní zákonov. Ďakujem pekne. (Potlesk.)